Maties-fakulteite tree glo teen taalbeleid opUniversiteit Stellenbosch Foto: Cair.za.net AfriForum Jeug het Donderdag gesê verskeie fakulteite van die Universiteit van Stellenbosch (US) het direktiewe begin uitstuur om byna alle klasse te verengels. Die organisasie meen dat hierdie direktiewe ongegrond is en teen die taalbeleid van die US indruis. “Hierdie is weereens ŉ klassieke geval waar die staat ŉ beleid opstel, maar iets heeltemal anders op grondvlak wil implementeer,” het Morné Mostert, AfriForum Jeug se nasionale koördineerder, gesê. “Hierdie besluite word eensydig geneem en die fakulteite wil dit nou begin implementeer teen studente wat reeds vir hul vakke geregistreer het. Die feit dat fakulteite die studente by hierdie besluit wil uitsluit en studente benadeel, toon dat dit deel vorm van ŉ politieke strategie om Afrikaans by die US te verwyder. Ons sal studente mobiliseer sodat hulle kant van die storie ook vertel kan word.” Die bestuur van die US het in 2015 ŉ besluit geneem om die voertaal van die universiteit te verander. Hierdie besluit is egter deur die universiteitsraad nietig verklaar weens die feit dat dit onder meer nie met die statuut van die US gestrook het nie. “Ons het tydens die konvokasievergadering duidelik gesien dat daar steeds groot steun vir Afrikaans op Stellenbosch is en [rektor en visekanselier] prof. [Wim] de Villiers het self gesê dat Afrikaans op Stellenbosch sal bly,” het Marle Odendaal, AfriForum Jeug se kampuskoördineerder vir Maties, bygevoeg. “Waarom sal die fakulteitsbestuur nou teen die gesag van die rektor asook die konvokasiebestuur optree en anders besluit?” AfriForum Jeug is tans besig om hul regsverteenwoordigers te konsulteer rakende die regsgeldigheid van die bogenoemde besluit. Lees alle vorige berigte oor die Universiteit Stellenbosch op Maroela Media.